《庠拜手顿首启伏蒙学士九丈再赐诗章庠僭率继和尚觊采览》
宋代·王庠

鸣凤览德来纪年，要知圣泽如流泉。霜钟堂前饱竹实，道人娱凤抚舜弦。

敲门剥啄谁传命，淡云磨丹开天镜。明朝相约送涪翁，夜静林深绕清磬。

涪翁万里离鬼门，竹枝莫恼白使君。欲试刚肠置冰炭，抱琴远别冲行云。

邂逅东坡应话旧，但说海山千万秀。道庠问讯今何如，自笑侬还空鹤瘦。

我不愧天欺日月，何须更扣杯珓说。玉局洞天云绕椽，渔竿远信烦公传。

作者简介：（1074—?）荣州人，字周彦。王梦易子。七岁能属文。十三岁丧父，哀愤深切，闭户穷经史百家书传注之学，寻师千里，究其旨归。徽宗崇宁时，应能书，为首选。因上书论时政得失，下第径归，奉亲养志。后复举八行，大司成考定为天下第一，诏旌其门，赐号处士，寻改潼川府教授，赐出身及章服，一日四命俱至，竟力辞不受。虽处山林，唱酬赋咏，皆爱君忧国之言。卒谥贤节。